Οθόνη

Η οθόνη είναι μια συσκευή εξόδου που μπορεί να χρησιμοποιηθεί για την παρουσίαση των αποτελεσμάτων μιας επεξεργασίας. Η ελάχιστη ποσότητα οπτικής πληροφορίας που μπορούμε να δείξουμε είναι ένα εικονοστοιχείο ή pixel (pixel element). Κάθε οθόνη έχει κάποια χαρακτηριστικά, τα οποία προσδιορίζουν την ποιότητα (και συμπερασματικά) και την τιμή της. Αυτά είναι:
 * **Η διαγώνιος της οθόνης.** Μετράται σε ίντσες και μας πληροφορεί για το μέγεθος της οθόνης. Υπάρχουν πολλές οθόνες με πολλά διαφορετικά μεγέθη, έτσι ώστε να καλύπτουν τις ανάγκες κάθε χρήστη.


 * **Η ανάλυση της οθόνης.** Εκφράζεται με δύο ακέραιους αριθμούς (π.χ 1024x768) που μας δηλώνουν ότι χωρίζουμε την οθόνη σε (για το συγκεκριμένο παράδειγμα) 1024 εικονοστοιχεία κατά την οριζόντια διεύθυνση και σε 768 κατά την κατακόρυφη διεύθυνση.


 * **Ο χρόνος απόκρισης.** Είναι ανεξάρτητος της συχνότητας ανανέωσης και περιγράφει το χρόνο που χρειάζεται η οθόνη για να αλλάξει τη φωτεινότητά της από μια συγκεκριμένη στάθμη σε μία άλλη. Μετριέται σε χιλιοστά του δευτερολέπτου (msec) και έχει σημαντικότερη επίδραση στα παιχνίδια δράσης.


 * **Η συχνότητα ανανέωσης πλαισίων** αφορά των αριθμό των εικόνων (πλαισίων) τις οποίες απεικονίζει η οθόνη μέσα σε ένα δευτερόλεπτο. Προκειμένου η οθόνη να μπορεί να απεικονίζει μεταβαλλόμενες εικόνες, ο υπολογιστής ανανεώνει την εικόνα πολλές φορές το δευτερόλεπτο, ώστε να προκαλεί στον ανθρώπινο εγκέφαλο την ψευδαίσθηση της αδιατάρακτης συνέχειας της κίνησης (μεταίσθημα). Σε σύγκριση όμως με τη συμβατική τηλεόραση και τον κινηματογράφο, ο αριθμός των πλαισίων που απεικονίζονται ανά δευτερόλεπτο σε μια οθόνη υπολογιστή είναι πολύ μεγαλύτερος. Έτσι στις οθόνες CRT μια αποδεκτή απεικονιση ξεκινά από τα 75 πλαίσια/δευτ., περίπου, ενώ στις οθόνες LCD είναι αρκετά τα 60 πλαίσια/δευτ. (λόγω διαφορετικού τρόπου σχηματισμού της εικόνας). Το χαρακτηριστικό αυτό δεν πρέπει να συγχέεται με το χρόνο απόκρισης.


 * **Η φωτεινότητα** είναι σημαντική κυρίως κατά την παρακολούθηση πολυμέσων ή όταν ο περιβάλλων φωτισμός είναι πολύ ισχυρός. Εκφράζεται σε cd/m2.


 * **Ο λόγος αντίθεσης** περιγράφει το λόγο φωτεινότητας μεταξύ του λευκού και του μαύρου που μπορεί να απεικονίσει η οθόνη. Θεωρητικά έπρεπε να είναι άπειρη, πρακτικά επηρεάζεται τόσο από τη φωτεινότητα του λευκού όσο και από το πόσο σκοτεινό είναι το μαύρο που προσπαθεί να απεικονίσει. Πχ μια οθόνη με αντίθεση 500:1 έχει λευκό με 500 φορές μεγαλύτερη φωτεινότητα από το μαύρο που μπορεί να απεικονίσει.


 * **Ο τύπος της οθόνης**. Υπάρχουν δύο βασικοί τύποι οθόνης. Αυτοί είναι η οθόνη καθοδικού σωλήνα (CRT), και η οθόνη υγρών κρυστάλλων (LCD). Το σημαντικό είναι ότι και οι δυο τύποι παράγουν εικόνες υψηλής ευκρίνειας.

> Τα τελευταία χρόνια όμως κατασκευάστηκε και ένας τρίτος τύπος οθόνης, η οθόνη αφής, η οποία επιτρέπει στο χρήστη να καταδεικνύει με το άγγιγμα του δακτύλου τις πληροφορίες που απεικονίζονται. Πρόκειται με λίγα λόγια για ένα συνδυασμό οθόνης και πληκτρολογίου/ποντικιού.
 * 1) **//Οι οθόνες καθοδικού σωλήνα (CRT).//** Αυτές διαθέτουν έναν καθοδικό σωλήνα (λυχνία), ο οποίος είναι κενός. Η πρόσοψη σαρώνεται εσωτερικά από δέσμες ηλεκτρονίων που παράγονται από έναν έως τρεις (ανάλογα με το αν είναι μονόχρωμη ή έγχρωμη οθόνη), ηλεκτρονικούς εκτοξευτήρες (πυροβόλα). Η οδήγηση των δεσμών των εκτοξευτήρων στα κατάλληλα εικονοστοιχεία επιτυγχάνεται με τη χρήση μαγνητικού πεδίου το οποίο παράγεται από πηνία κάθετης και οριζόντιας απόκλισης τα οποία περιβάλλουν το λαιμό του καθοδικού σωλήνα.
 * 2) //**Οι οθόνες υγρών κρυστάλλων (LCD).**// Μία οθόνη υγρών κρυστάλλων είναι ο συνδυασμός δύο φίλτρων πόλωσης και μίας διάταξης υγρών κρυστάλλων. Ένας υγρός κρύσταλλος είναι μία ελεγχόμενη από ηλεκτρικό πεδίο διάταξη, η οποία μπορεί να αλλάζει ή να μη αλλάζει την πόλωση του φωτός που περνά μέσα απ' αυτό. Επειδή η διάταξη αυτή δεν παράγει μόνη της φως, χρησιμοποιείται ανάκλαση φωτισμού (backlight) που παράγεται από λαμπτήρες φθορισμού και κατευθύνεται προς τους υγρούς κρυστάλλους.